Google și Directoratul Național de Securitate Cibernetică (DNSC) au anunțat lansarea unei campanii pentru combaterea dezinformării în perioada pre-electorală din România.
Campania are drept obiectiv educarea publicului pentru identificarea și respingerea tehnicilor de manipulare utilizate în comunicarea online. Ea se concentrează pe conceptul de „prebunking”, o metodă de prevenire a manipulării prin crearea de „anticorpi mentali” care ajută oamenii să recunoască și să reziste conținutului manipulator.
Un element central al campaniei este platforma online disponibilă la adresa www.prebunking.withgoogle.com/ro, care oferă informații detaliate despre cele mai uzuale tehnici de manipulare folosite în comunicarea online. Platforma explică cum funcționează aceste tehnici, prezintă exemple concrete și oferă soluții despre cum să reacționezi și să respingi astfel de manipulări.
Avertizarea emoțională: Mesaje care folosesc termeni emoționali puternici pentru a manipula. Exemplu: „Ceea ce urmează să vedeți vă va îngrozi”.
Dihotomia falsă: Prezentarea unei situații ca având doar două opțiuni, ignorând alte soluții. Exemplu: „Dacă nu ești cu noi, ești împotriva noastră”.
Alegerea celor mai bune opțiuni: Selectarea probelor care susțin o afirmație, ignorând dovezile contrare. Exemplu: „Să ai un tigru viu în apartament este o metodă excelentă de a opri șoarecii”.
Experți falși: Persoane care se prezintă ca experți fără a avea competență relevantă. Exemplu: „Sfaturi legate de nutriție de la un influencer de fitness care a slăbit 23 kg”.
Heringul roșu: Distragerea atenției de la problema reală. Exemplu: „De ce ești supărat? Gândește-te la toți copiii care mor de foame în lume”.
Găsirea unui țap ispășitor: Învinovățirea unui grup pentru o problemă. Exemplu: „Prezența la vot este scăzută pentru că un grup refuză să iasă la vot”.
Ad hominem: Atac asupra persoanei care prezintă un argument, nu asupra argumentului. Exemplu: „Un candidat pretinde că adversarul său nu poate dirija politica externă, pentru că a picat un test la matematică”.
Polarizarea: Împărțirea unei probleme în două extreme opuse. Exemplu: „Nu crede minciunile celeilalte părți”.
Uzurparea identității: Asumarea identității online a altcuiva. Exemplu: „Configurarea de conturi false pe rețelele sociale”.
Panta alunecoasă: Afirmarea că un mic pas va duce inevitabil la consecințe majore. Exemplu: „Dacă implementăm o mică schimbare de politică, ne vom pierde toate libertățile”.
Decontextualizarea: Prezentarea unui citat sau material într-un context diferit. Exemplu: „O fotografie a pagubelor unui dezastru natural postată cu un comentariu înșelător”.
Resurse și ghiduri practice
Platforma nu se limitează doar la informarea publicului larg. Oferă și un ghid practic pentru organizațiile care doresc să desfășoare campanii de prebunking, alături de resurse suplimentare, studii de caz, jocuri educative și un test pentru verificarea abilității de a identifica tehnicile de manipulare.
Campania din România face parte dintr-o inițiativă mai largă a Google în Europa, menită să protejeze integritatea electorală în perspectiva alegerilor din Uniunea Europeană. Proiecte similare se desfășoară în Franța, Germania, Italia, Belgia și Polonia, iar materialele sunt disponibile în toate limbile țărilor UE, plus rusă, arabă și turcă.